Projektas

ROKIŠKIO RAJONO SAVIVALDYBĖS TARYBA

## S P R E N D I M A S

## DĖL ROKIŠKIO RAJONO SAVIVALDYBĖS MERO PAVADUOTOJO EGIDIJAUS VILIMO ATLEIDIMO IŠ PAREIGŲ

2017 m. liepos 28 d. Nr. TS-

### Rokiškis

Vadovaudamasi Lietuvos Respublikos valstybės tarnybos įstatymo 44 straipsnio 1 dalies 7 punktu, Lietuvos Respublikos vietos savivaldos įstatymo 16 straipsnio 2 dalies 3 punktu, 19 straipsnio 3 dalimi, Rokiškio rajono savivaldybės tarybos veiklos reglamento 12.3 ir 176 punktais, atsižvelgdama į Rokiškio rajono savivaldybės tarybos narių 2017 m. liepos 3 d. siūlymą, Rokiškio rajono savivaldybės taryba n u s p r e n d ž i a:

1. Atleisti praradus pasitikėjimą Rokiškio rajono savivaldybės mero pavaduotoją Egidijų Vilimą iš pareigų 2017 m. liepos 28 d., remiantis šiais motyvais:

- eidamas Rokiškio rajono savivaldybės mero pavaduotojo pareigas Egidijus Vilimas reikiamai nepateisina rajono savivaldos šio laikmečio progresyvių permainų, novatoriškų idėjų, investicijų pritraukimo, gyventojų emigracijos mažinimo, naujų darbo vietų sukūrimo, verslo plėtojimo politikos, skirtos kelti rajono gyventojų gerovę, daryti rajono miestus, miestelius ir kaimus patraukliais dirbti, ilsėtis, pramogauti, gyventi;

- tinkamai negeneruoja ir neįgyvendina gyventojų idėjų, neskatina jų bendruomeniniais, demokratiškais principais, esant laisvais nuo partiškumo ir politinių įsitikinimų, dalyvauti bendruomeninėje veikloje, šalinti ir išgyvendinti įsisenėjusias bėdas įvairiose, jautriose rajono socialinėse srityse;

- dažnai nusišalina nuo tiesioginių pareigų-pasyviai dalyvauja visuomeniniame rajono bendruomenių gyvenime-retai atstovauja rajono savivaldybę rajoniniuose renginiuose;

- neretai neįžvelgia esančių problemų rajono švietimo, kultūros, kūno kultūros ir sporto, sveikatos priežiūros ir kitose socialiai svarbiose ir jautriose rajono savivaldos srityse, dažnai neryžtingai jas sprendžia;

- be tinkamo novatoriškumo ir atsakingumo dalyvauja rajono savivaldybės veiklos strateginiame planavime, stokoja kūrybiškumo ir reikiamų ambicijų rajono ateities vizijų ir konkurencingų perspektyvų kūrime;

- per mažai stengiasi efektyviai ir racionaliai išnaudoti visus įmanomus savivaldybės žmogiškuosius ir materialiuosius resursus rajono strateginiams tikslams pasiekti, gyventojų keliamiems lūkesčiams savivaldai pateisinti;

- nepagrįstais, viešais, kritiniais pasisakymais, replikomis ir abejonėmis dėl savivaldybės Antikorupcijos komisijos veiklos ir šios komisijos iniciatyvos atlikti tyrimą dėl ledo aikštelės Rokiškio mieste įrengimo ir jos priežiūros, bei tyrimo dėl darbo drausmės pažeidimų Kūno kultūros ir sporto centre, tinkamai nepritaria visuotino nepakantumo ir nesitaikstymo, su bet kokiomis korupcijos apraiškomis valstybinei politikai, tokiais veiksmais sukelia abejones savivaldybės svarbių antikorupcinių priemonių tikrumu ir nuoseklumu, mažina pasitikėjimą savivaldybės politikais, jos administracija, atgraso gyventojus aktyviai dalyvauti svarbioje antikorupcinėje veikloje, taip slopina jų optimizmą ir tikėjimą galimybėmis pasiekti teigiamą rezultatą;

- neprincipingai ir neatsakingai nuolaidžiai vertina nustatytus tiesioginės veiklos trūkumus, darbo drausmės pažeidimus, neūkiškumo, atsakingumo stokos, netinkamos vadybos faktus, Kultūros, turizmo ir ryšių su užsienio šalimis skyriaus vadovo Petro Blaževičiaus veikloje ir jam pavaldaus, Kultūros centro, to meto, direktoriaus Eriko Druskino darbe, analogiškus trūkumus ir grubius darbo drausmės pažeidimus, nustatytus Kūno kultūros ir sporto centre;

- neįžvelgė spragų, nepateisinamo atsainumo patikėtoms pareigoms ir užduotims atlikti, netoleruotino neatsakingumo Kultūros, turizmo ir ryšių su užsienio šalimis skyriaus vadovo Petro Blaževičiaus ir kitų atsakingų savivaldybės darbuotojų veikloje, kada buvo netinkamai, pažeidžiant aukšto lygio svečių priėmimo etiketą, tuo užtraukiant negarbę rajono savivaldybei, organizuotas buvusio Lenkijos prezidento, Rokiškio krašto garbės piliečio Bronislovo Komorovskio ir vedančiųjų Lenkijos verslininkų priėmimas, neiniciavo netinkamai pareigas atlikusių darbuotojų atitinkamo įvertinimo, šios netinkamos darbo praktikos išanalizavimo ir išgyvendinimo;

- netoleruotinai neatsakingai ir nepareigingai atlieka pareigas, nes neturi ir nesivadovauja pareigybių aprašymu, pareigybių charakteristika, neturi numatytų kuruojamų savivaldos veiklos sričių, neturi viešai paskelbtų funkcijų, kurias turėtų atlikti, neracionaliai ir neplaningai atlieka pareigas, nes neplanuoja arba ne visada planuoja darbo laiką, neskelbia arba ne visada skelbia savo darbotvarkę viešai savivaldybės internetinėje svetainėje.

2. Pavesti Savivaldybės administracijai atleidimo iš pareigų dieną išmokėti Egidijui Vilimui piniginę kompensaciją už nepanaudotas kasmetines atostogas ir jam priklausantį darbo užmokestį.

3. Įpareigoti Egidijų Vilimą iki 2017 m. liepos 31 d. darbo dienos pabaigos perduoti reikalus Savivaldybės merui Antanui Vagoniui pagal reikalų perdavimo aktą, dalyvaujant savivaldybės administracijos direktoriui.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka

Savivaldybės meras Antanas Vagonis

Stasys Meliūnas, tel.: +370 698 15982

**AIŠKINAMASIS RAŠTAS**

**SPRENDIMO PROJEKTO „DĖL SAVIVALDYBĖS MERO PAVADUOTOJO**

**EGIDIJAUS VILIMO ATLEIDIMO IŠ PAREIGŲ“**

2017-07-28

Rokiškis

**Sprendimo projekto tikslas ir uždaviniai.**

Vadovaujantis Lietuvos Respublikos valstybės tarnybos įstatymo 44 straipsnio 1 dalies, 7 punktu, atleisti iš pareigų savivaldybės mero pavaduotoją Egidijų Vilimą, praradusį jį į pareigas priėmusios kolegialios savivaldybės institucijos - Rokiškio rajono savivaldybės tarybos pasitikėjimą.

**Šiuo metu esantis teisinis reglamentavimas.**

Lietuvos Respublikos valstybės tarnybos įstatymas, Lietuvos Respublikos vietos savivaldos įstatymas, Rokiškio rajono savivaldybės tarybos veiklos reglamentas.

**Sprendimo projekto esmė.**

Rokiškio rajono savivaldybės mero pavaduotojas Egidijus Vilimas yra politinio (asmeninio) pasitikėjimo valstybės tarnautojas, Savivaldybės tarybos paskirtas į pareigas 2015-2019 metų Rokiškio rajono savivaldybės tarybos įgaliojimų laikui.

Vadovaujantis Lietuvos Respublikos Vietos savivaldos įstatymo 19 straipsnio 3 dalimi mero pavaduotojas netenka savo įgaliojimų prieš terminą, jeigu ne mažiau kaip 1/3 visų savivaldybės tarybos narių motyvuotai pareiškia nepasitikėjimą juo, savivaldybės taryba priima sprendimą atleisti mero pavaduotoją ir už tokį sprendimą slaptai balsuoja ne mažiau kaip 1/2 visų savivaldybės tarybos narių.

Sprendimas atleisti Rokiškio rajono savivaldybės mero pavaduotoją Egidijų Vilimą, praradus jį į pareigas priėmusios Rokiškio rajono savivaldybės tarybos pasitikėjimą, grindžiamas motyvais nurodytais tarybos sprendimo projekte.

**Galimos pasekmės, priėmus siūlomą tarybos sprendimo projektą.**

**Neigiamų** pasekmių nėra.

**Teigiamos:** atleidžiamas iš užimamų pareigų politinio pasitikėjimo pareigūnas, praradęs jį į pareigas priėmusios kolegialios Rokiškio rajono savivaldybės tarybos pasitikėjimą, Rokiškio rajono savivaldybės mero pavaduotojas Egidijus Vilimas.

**Kokia sprendimo nauda Rokiškio gyventojams.**

Tiesioginės naudos nėra,

**Finansavimo šaltiniai ir lėšų poreikis.**

Priklausantis darbo užmokestis irpiniginė kompensacija už nepanaudotas kasmetines atostogas išmokama teisės aktų nustatyta tvarka. Kitos išmokos (kompensacijos) nepriklauso.

**Suderinamumas su Lietuvos Respublikos galiojančiais teisės norminiais aktais.**

Neprieštarauja teisės aktams.

**Antikorupcinis vertinimas.**

Teisės akte nenumatoma reguliuoti visuomeninių santykių, susijusių su Lietuvos Respublikos Korupcijos prevencijos įstatymo 8 straipsnio 1 dalyje numatytais veiksniais, todėl nevertintinas antikorupciniu požiūriu.

Tarybos narys Stasys Meliūnas